EUROOPAN UNIONIN VIRKAMIESTUOMIOISTUIMEN PRESIDENTIN MÄÄRÄYS

12 päivänä kesäkuuta 2014

Asia F-49/14 R

DQ

vastaan

Euroopan parlamentti

Henkilöstö – Välitoimet – Täytäntöönpanon lykkäämistä koskeva hakemus tai välitoimihakemus

Aihe: SEUT 278 ja EA 157 artiklaan sekä SEUT 279 artiklaan, jota sovelletaan Euratomin perustamissopimukseen sen 106 a artiklan nojalla, perustuva kanne, jossa DQ ja muut kantajat, joiden nimet mainitaan liitteessä, vaativat välitoimista päättävää tuomioistuinta ensimmäiseksi ”kumoamaan tuntemattomana päivänä tehdyn päätöksen, jolla Euroopan parlamentin tulkkaus- ja konferenssitoiminnan pääosaston (PO) pääjohtaja nimettiin heidän ensimmäiseksi arvioijakseen vuotta 2013 koskevalle vuoden 2014 arviointikierrokselle (jäljempänä vuoden 2014 arviointikierros); toiseksi kantajat vaativat vuoden 2014 arviointikierroksen ”keskeyttämistä” kunnes Euroopan unionin virkamiehiin sovellettavien henkilöstösääntöjen (jäljempänä henkilöstösäännöt) 24 artiklan nojalla aloitettu menettely on saatettu päätökseen; kolmanneksi kantajat vaativat heidän henkilöstösääntöjen 24 artiklan nojalla esittämänsä vaatimuksen johdosta aloitetun tutkimuksen luottamuksellisuuden ”takaamista”; neljänneksi he vaativat parlamentin tulkkaustoiminnan osaston unkarin kielen tulkkausyksikön (jäljempänä unkarin kielen yksikkö) päällikön ”pidättämistä välittömästi” tehtävistään; viidenneksi he vaativat, että ”parlamenttia kehotetaan toteuttamaan tarvittavat toimenpiteet heidän turvallisuutensa takaamiseksi työpaikalla ilmoittamalla muun muassa toimivaltaiselle turvallisuusyksikölle”.

Ratkaisu: DQ:n ja muiden kantajien, joiden nimet mainitaan liitteessä, välitoimihakemus hylätään. Oikeudenkäyntikuluista päätetään myöhemmin

Tiivistelmä

1. Väliaikainen oikeussuoja – Välitoimista päättävän tuomioistuimen toimivalta – Väliaikaismääräysten antaminen

(SEUT 278 ja SEUT 279 artikla; virkamiestuomioistuimen työjärjestyksen 102 artikla)

2. Väliaikainen oikeussuoja – Täytäntöönpanon lykkääminen – Välitoimet – Myöntämisedellytykset – Fumus boni juris – Kiireellisyys – Vakava ja korjaamaton vahinko

(SEUT 278 ja SEUT 279 artikla; virkamiestuomioistuimen työjärjestyksen 102 artiklan 2 kohta)

1. Virkamiestuomioistuimen työjärjestyksen 102 artiklasta käy ilmi, että välitoimimenettelyn tarkoituksena on pelkästään varmistaa tulevan lopullisen päätöksen täysi tehokkuus. Näin ollen kyseinen menettely ainoastaan täydentää päämenettelyä, jolle se on liitännäinen, joten välitoimista päättävän tuomarin päätöksen on oltava väliaikainen siten, ettei se saa vaikuttaa pääasiassa myöhemmin annettavaan ratkaisuun eikä tehdä tästä ratkaisusta näennäistä viemällä siltä tehokasta vaikutusta.

Näin ollen on katsottava, että vaatimus kumota päätös, jolla ylennyskierroksen ensimmäiseksi arvioijaksi nimettiin tulkkaustoiminnan osaston johtaja, ei ole luonteeltaan väliaikainen ja että sillä ylitetään näin ollen välitoimista päättävän tuomioistuimen toimivalta.

(ks. 13 ja 14 kohta)

Viittaukset:

Unionin tuomioistuin: tuomio EMA v. InterMune UK ym. (C-390/13 P(R), EU:C:2013:795, 37 kohta)

Unionin yleinen tuomioistuin: tuomio Alstom v. komissio (T-164/12 R, EU:T:2012:637, 30 kohta)

2. Ei voida katsoa, että puolueettomuuden puuttuminen ja avustamisvelvollisuuden laiminlyönti saattavat automaattisesti kantajan vakavan ja korjaamattoman vahingon vaaraan, koska tällöin sekoitettaisiin keskenään fumus boni juris ja kiireellisyys, vaikka virkamiestuomioistuimen 102 artiklan 2 kohdasta käy ilmi, että nämä ovat kaksi erillistä edellytystä.

(ks. 20 kohta)